b'\n_START_ARTICLE_\nRussisk mandstro\n_START_SECTION_\nBeskrivelse\n_START_PARAGRAPH_\nSt\xc3\xa6nglerne er stive og forgrener sig mange gange. Grundbladene er brede og l\xc3\xa6deragtige med savtakket rand og m\xc3\xb8rkegr\xc3\xb8n farve. St\xc3\xa6ngelbladene er derimod smalt elliptiske med gr\xc3\xa5gr\xc3\xb8n farve og skarpe torne langs randen og i spidsen. Blomsterhovederne sidder i hvert forgreningspunkt, hvor der dannes talrige gr\xc3\xa5bl\xc3\xa5 sm\xc3\xa5blomster. Blomsterne ses i slutningen af juli, og de omdannes i l\xc3\xb8bet af efter\xc3\xa5ret til masser af spiredygtige fr\xc3\xb8._NEWLINE_Russisk mandstro danner kraftige, dybtg\xc3\xa5ende p\xc3\xa6ler\xc3\xb8dder. De kan ligne tidsler (og mange mennesker tror, at de er tidsler) p\xc3\xa5 grund af de stikkende blade. De h\xc3\xb8rer dog hjemme i Sk\xc3\xa6rmblomst-familien, mens tidslerne h\xc3\xb8rer hjemme i Kurvblomst-familien, s\xc3\xa5 ligheden skyldes konvergent udvikling som svar p\xc3\xa5 de samme, barske forhold._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,75 x 1 m (75 x 10 cm/\xc3\xa5r). M\xc3\xa5lene kan bruges til beregning af planteafstande i fx haver.\n_START_SECTION_\nHjemsted\n_START_PARAGRAPH_\nRussisk mandstro h\xc3\xb8rer hjemme p\xc3\xa5 de kalkrige, central- og \xc3\xb8steurop\xc3\xa6iske stepper, hvor de vokser i t\xc3\xb8rre, overdrevsagtige bevoksninger. Ca. 2 km ret \xc3\xb8st for Vynohradiv (Vinogradiv) i Vinogradiv amt, Ukraine, findes en t\xc3\xa6t afgr\xc3\xa6sset bevoksning p\xc3\xa5 grusbund ned mod floden Tisza. Bevoksningen er domineret af sortpoppel og her vokser arten sammen med bl.a. almindelig brunelle, kattehale, almindelig knopurt, almindelig skovranke, valn\xc3\xb8d, bl\xc3\xa5gr\xc3\xb8n sk\xc3\xa6rmaks, cypresvortem\xc3\xa6lk, engriflet hvidtj\xc3\xb8rn, g\xc3\xa6rdekartebolle, hamphjortetr\xc3\xb8st, havemalurt, hjertebladet kongelys, hjertebladet slangerod, hvidel, korb\xc3\xa6r, langbladet mynte, liden fingeraks, lucerne, l\xc3\xa6gehundetunge, l\xc3\xa6gejernurt, l\xc3\xa6geoksetunge, markr\xc3\xb8dtop, purpurpil, r\xc3\xb8d kornel, r\xc3\xb8del, sl\xc3\xa5en, sommerhyld, sortpoppel, strandkrageklo og s\xc3\xb8lvpoppel'